Denel se bates Vrydag opgeveilDie wapenvervaardiger Denel het versuim om miljoene aan Solidariteit oor te betaal. (Foto: Denel SOC/Facebook) Die balju gaan Vrydag van Denel se bates opveil sodat die byna R90 miljoen se uitstaande salarisse wat dié wapenvervaardiger aan Solidariteit‑lede skuld, gedeeltelik betaal kan word. Denel het versuim om ŉ hofbevel na te kom waarin hy hierdie reusebedrag teen 8 Maart aan Solidariteit moes oorbetaal. Solidariteit het toe ŉ lasbrief van eksekusie by die balju ingedien in ŉ poging om die uitstaande salarisse uit Denel te dwing en daar is op roerende bates, waaronder motors en kantoormeubels, beslag gelê. Derek Mans, sektorkoördineerder van verdediging en lugvaart by die vakbond Solidariteit, sê die balju gaan self die veiling hanteer wat Vrydag om 10:00 op Denel se perseel by Selbourne-weg 368 in Lyttelton, Centurion, plaasvind. Altesaam 13 voertuie word opgeveil, waaronder vier Toyota Hilux-bakkies, drie Nissan NP200-bakkies, ’n Toyota Venture-stasiewa, drie Volkswagen Blue Motion-motors, ’n Toyota Conquest-motor en ’n Chevrolet Aveo-motor. Daar word ook drie vurkhysers, ’n LG‑plasma-TV, tien swart leerstoele, ’n kroegyskas, agt grys banke, vier kantoorlessenaars en agt swart kantoorstoele opgeveil. Dr. Dirk Hermann, bestuurshoof van Solidariteit, sê die veiling is ’n skande vir die staat, “wat geplunder, besteel en swak bestuur is” en nou genoop is om hul bates te verkoop. “Agter hierdie skande is gewone mense wat hard werk. Baie van hulle werk steeds getrou om Denel aan die gang te hou. Van hulle sukkel om huur te betaal, ander het hul huise verloor. Van hulle sukkel met depressieprobleme of staan in rye vir kospakkies by Solidariteit Helpende Hand. Ander se gesinne verbrokkel en kan nie kinders se skoolgelde betaal nie. Dit is die gesig van staatsplundering. Regte mense met hartseer en aangrypende stories. Dis hoekom ons dit nie los nie,” sê Hermann. Maroela Media het vroeër berig werknemers van Denel Vehicle Systems – wat weens die staatsentiteit se finansiële moeilikheid reeds maande lank sonder ’n salaris moet klaarkom – se mediese voordeel is Mei óók opgeskort.